b'\n_START_ARTICLE_\nDrets i deures fonamentals de la Constituci\xc3\xb3 espanyola\n_START_PARAGRAPH_\nEls Drets i deures fonamentals de la Constituci\xc3\xb3 Espanyola de 1978, es troben recollits en el Cap\xc3\xadtol segon del T\xc3\xadtol primer d\'aquesta. Els podr\xc3\xadem diferenciar en 4 grans blocs. \xc3\x89s important recordar que la secci\xc3\xb3 primera d\'aquest cap\xc3\xadtol de la Constituci\xc3\xb3, articles que van des del 14 fins al 29 i el 30.2, s\xc3\xb3n drets que solament poden ser regulables per llei org\xc3\xa0nica._NEWLINE_Els drets de la Secci\xc3\xb3 Primera poden anomenar-se estrictament partlant "drets fonamentals", que estan especialment protegits, mentre que els de la Secci\xc3\xb3 Segona no ho estan. Aix\xc3\xad i tot, es solen referir com a "drets fonamentals" els recollits en ambudes seccions._NEWLINE_Respecte els no-ciutadans (com s\xc3\xb3n els estrangers), la constituci\xc3\xb3 s\xc3\xad garanteix els seus drets perqu\xc3\xa8 hi ha preceptes que es refereixen exclusivament als espanyols i altres es refereixen a "tots".\n_START_SECTION_\nDret a la vida\n_START_PARAGRAPH_\nL\'article 15 de la constituci\xc3\xb3 Espanyola recull el dret a la vida, per\xc3\xb2 a m\xc3\xa9s a m\xc3\xa9s, recull el dret a la integritat f\xc3\xadsica (A totes les parts del teu cos) i a la integritat moral. Quedant expressament prohibida la tortura.\n_START_SECTION_\nDret a la llibertat religiosa\n_START_PARAGRAPH_\nL\'estat espanyol es declara un estat aconfessional el que a efectes pr\xc3\xa0ctics vol dir que s\'han de respectar totes les religions a efectes del que indica l\'article 16 de la Constituci\xc3\xb3 Espanyola. Alguns juristes indiquen, que a tal efecte, qualsevol ensenyan\xc3\xa7a religiosa hauria de ser recollida per l\'escola p\xc3\xbablica en virtut d\'aquest dret fonamental.\n_START_SECTION_\nDret a la llibertat i la seguretat\n_START_PARAGRAPH_\nL\'article 17 de la Constituci\xc3\xb3 Espanyola salvaguarda el dret a la llibertat personal mentre no es viola la llibertat d\'alg\xc3\xba altre. En aquest sentit, la carta magna reconeix que ning\xc3\xba pot ser detingut sense causa i preveu el procediment d\'habeas corpus que haur\xc3\xa0 de ser desenvolupat per llei, regulaci\xc3\xb3 que fou efectiva amb llei 6/1984. D\'aquesta manera s\'evita que qualsevol detenci\xc3\xb3, en la qual el detingut considera que \xc3\xa9s il\xc2\xb7legal, el procediment de detenci\xc3\xb3 s\'allargui m\xc3\xa9s de 24 hores d\'en\xc3\xa7\xc3\xa0 que es demana l\'aplicaci\xc3\xb3 d\'aquest dret.\n_START_SECTION_\nDret a la intimitat personal i familiar\n_START_PARAGRAPH_\nAmb l\'article 18, la constituci\xc3\xb3 espanyola pret\xc3\xa9n regular el dret a la pr\xc3\xb2pia imatge, incl\xc3\xb2s el dret a la inviolabilitat del domicili.\n_START_SECTION_\nDret al secret de comunicacions\n_START_PARAGRAPH_\nEn el mateix article 18, s\'intenta garantir el secret de comunicacions entre ciutadans espanyols. Una de les conseq\xc3\xbc\xc3\xa8ncies de l\'aparici\xc3\xb3 d\'aquest dret en la Constituci\xc3\xb3 fou l\'elaboraci\xc3\xb3 de la Llei org\xc3\xa0nica de protecci\xc3\xb3 de dades (LOPD) que fou aprovada l\'any 1999.\n_START_SECTION_\nDret a llibertat de circulaci\xc3\xb3 i resid\xc3\xa8ncia\n_START_PARAGRAPH_\nAmb l\'article 19, la constituci\xc3\xb3 Espanyola regula que tot espanyol \xc3\xa9s lliure de moure\'s pel territori, de fet, amb els Acords de Schengen, qualsevol ciutad\xc3\xa0 espanyol \xc3\xa9s lliure per moure\'s en tot l\'espai Schengen. Igualment, la Constituci\xc3\xb3 reconeix el dret dels espanyols a residir on vulgui dins el territori nacional.\n_START_SECTION_\nDret a la llibertat d\'expressi\xc3\xb3\n_START_PARAGRAPH_\nDins l\'article 20, es regula el dret d\'expressi\xc3\xb3 que es basa en la capacitat d\'expressar el que es vulgui (creaci\xc3\xb3 liter\xc3\xa0ria, llibertat de c\xc3\xa0tedra, etc.) sense que es caigui en la cal\xc3\xbamnia. Es t\xc3\xa9 el dret de comunicar i de rebre informaci\xc3\xb3 vera\xc3\xa7._NEWLINE_Est\xc3\xa0 limitat especialment per altres drets, que s\xc3\xb3n: dret a l\'honor, dret a la intimitat, dret a la pr\xc3\xb2pia imatge i la protecci\xc3\xb3 de la joventut i la inf\xc3\xa0ncia.\n_START_SECTION_\nDret a l\'ensenyament\n_START_PARAGRAPH_\nLa Constituci\xc3\xb3 regula, a l\'article 27, el dret a l\'ensenyament i es reconeix l\'ensenyament lliure. Aquest dret, en contra del que es podria pensar, no obliga a qualsevol espanyol en edat d\'escolaritzaci\xc3\xb3 a ser ensenyat en un centre educatiu, sin\xc3\xb3 que permet que aquest dret es faci a casa sempre sota l\'empara del que la Llei Org\xc3\xa0nica d\'Educaci\xc3\xb3 dispongui.\n_START_SECTION_\nDret de reuni\xc3\xb3\n_START_PARAGRAPH_\nLa Constituci\xc3\xb3 reconeix, a l\'article 21, el dret de reuni\xc3\xb3 sense comunicaci\xc3\xb3, de les persones sempre que, sigui pac\xc3\xadfica i sense armes, a excepci\xc3\xb3 del cas que s\'ocupi la via p\xc3\xbablica on s\'haur\xc3\xa0 de comunicar a les autoritats que sols podran prohibir-la quan es consideri que posin en perill l\'ordre p\xc3\xbablic._NEWLINE_El dret a manifestar-se est\xc3\xa0 limitat pel dret de la lliure circulaci\xc3\xb3.\n_START_SECTION_\nDret d\'associaci\xc3\xb3\n_START_PARAGRAPH_\nLa Constituci\xc3\xb3, reconeix a l\'article 22, el dret d\'associar-se en funci\xc3\xb3 d\'una finalitat conjunta. Les entitats que s\'inscribin en el registre corresponent seran reconegudes com a tal, a excepci\xc3\xb3 que la seva finalitat sigui constitutiva d\'un delicte.\n_START_SECTION_\nDret de participaci\xc3\xb3\n_START_PARAGRAPH_\nLa Constituci\xc3\xb3 reconeix, a l\'article 23, a tots els espanyols la possibilitat de participar en pol\xc3\xadtica, i en les institucions p\xc3\xbabliques, aix\xc3\xad com l\'acc\xc3\xa9s en igualtat de condicions a la funci\xc3\xb3 publica._NEWLINE_Basant-se en aquest article, el Tribunal Constitucional ha consagrat els anomenats drets fonamentals dels parlamentaris, que s\xc3\xb3n susceptibles de protecci\xc3\xb3 mitjan\xc3\xa7ant el recurs d\'empara. Aix\xc3\xad, s\'ha regulat jur\xc3\xaddicament dos aspectes fonamentals del proc\xc3\xa9s pol\xc3\xadtic: el sistema electoral i el funcionament dels \xc3\xb2rgans representatius. Aquesta es tracta d\'una jurisprud\xc3\xa8ncia de gran transcend\xc3\xa8ncia democr\xc3\xa0tica, ja que permet protegir les minories parlament\xc3\xa0ries contra els possibles abusos dels grups majoritaris, garantint la pluralitat pol\xc3\xadtica inherent a tota societat democr\xc3\xa0tica consolidada.\n_START_SECTION_\nDret de Petici\xc3\xb3\n_START_PARAGRAPH_\nL\'article 29 de la Constituci\xc3\xb3 espanyola reconeix als ciutadans el dret de petici\xc3\xb3 davant les autoritats competents, que consisteix a poder fer qualsevol sol\xc2\xb7licitud tant a nivell individual com col\xc2\xb7lectiu, respecte a ells mateixos o a la gent del seu entorn. S\'interpreta per\xc3\xb2, que si als 3 mesos de la sol\xc2\xb7licitud es produeix el silenci administratiu la petici\xc3\xb3 \xc3\xa9s desestimada, com tamb\xc3\xa9 queda recollit en la llei 30/1992.\n_START_SECTION_\nDret a l\'educaci\xc3\xb3\n_START_PARAGRAPH_\nL\'article 27, tamb\xc3\xa9 desenvolupa el dret a l\'educaci\xc3\xb3, gratu\xc3\xafta i obligat\xc3\xb2ria.\n_START_SECTION_\nGaranties\n_START_PARAGRAPH_\nLa jurisprud\xc3\xa8ncia ha establit respecte els drets no densenvolupats pel legislador, com va ser el cas del dret a l\'objecci\xc3\xb3 de consci\xc3\xa8ncia, que "no pot veure\'s suprimit per la falta d\'acci\xc3\xb3 regulat\xc3\xb2ria pel legislador"._NEWLINE_L\'exercici de drets i llibertats queda solament regulat per normes jur\xc3\xaddiques que segueixen el procediment legislatiu, queda aix\xc3\xad excl\xc3\xb2s el poder executiu de la seua regulaci\xc3\xb3. A m\xc3\xa9s, expl\xc3\xadcitament est\xc3\xa0 prohibit que mitjan\xc3\xa7ant decret llei regule q\xc3\xbcestions relatives als drets i deures fonamentals del t\xc3\xadtol primer (article 86 de la Constituci\xc3\xb3)._NEWLINE_L\'article 53 estableix que els drets i llibertats del primer t\xc3\xadtol poden regular-se mitjan\xc3\xa7ant llei respectant el seu contingut essencial. Aquest article c\xc3\xb2pia l\'article 14 de la Llei Fonamental de la Rep\xc3\xbablica Federal Alemanya) i suposa un problema per a decidir quin \xc3\xa9s el contingut essencial dels drets fonamentals._NEWLINE_Les garanties judicials dels drets fonamentals es troben amb el recurs d\'inconstitucionalitat, el recurs d\'empara i el sistema judicial en conjunt. El recurs d\'empara solament es pot plantejar quan tots els altres recursos disponibles davant els tribunals ordinaris hagen sigut esgotats, segons establ\xc3\xad la Llei Org\xc3\xa0nica del Tribunal Constitucional.\n_START_SECTION_\nSuspensi\xc3\xb3\n_START_PARAGRAPH_\nLa suspensi\xc3\xb3 dels drets pot donar-se per la declaraci\xc3\xb3 d\'estats excepcionals (on ocorre suspensions col\xc2\xb7lectives) o per circumst\xc3\xa0ncies d\'una o unes poques persones._NEWLINE_La suspensi\xc3\xb3 de drets per a determinats individus es fa en el marc d\'investigacions per actuaci\xc3\xb3 de bandes armades o elements terroristes, tal com marca l\'article 55 de la Constituci\xc3\xb3. La Constituci\xc3\xb3 limita aquests drets suspesos a la detenci\xc3\xb3 governativa, la inviolabilitat del domicili i el secret de les comunicacions.'